Ministru kabineta noteikumu “Grozījumi Ministru kabineta 2016. gada 2. augusta noteikumos Nr.504 “Darbības programmas “Izaugsme un nodarbinātība” 7.3.2. specifiskā atbalsta mērķa “Paildzināt gados vecāku nodarbināto darbspēju saglabāšanu un nodarbinātību” īstenošanas noteikumi”” projekta sākotnējās ietekmes novērtējuma ziņojums (anotācija)

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Mērķis ir precizēt specifiskā atbalsta mērķa “Paildzināt gados vecāku nodarbināto darbspēju saglabāšanu un nodarbinātību” īstenošanas nosacījumus, tai skaitā:1) paredzēt karjeras konsultantiem iekšzemes komandējuma izmaksas (karjeras konsultāciju ietvaros);2) precizēt darba vides un cilvēkresursu potenciāla izvērtējumā iesaistāmo darba devēju atlases kritērijus un īstenošanas nosacījumus, lai nodrošinātu atbalstu plašākam darba devēju lokam. MK noteikumu projekta spēkā stāšanās indikatīvais laika periods – 2018. gada III. ceturksnis. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts “Grozījumi Ministru kabineta 2016. gada 2. augusta noteikumos Nr.504 “Darbības programmas “Izaugsme un nodarbinātība” 7.3.2. specifiskā atbalsta mērķa “Paildzināt gados vecāku nodarbināto darbspēju saglabāšanu un nodarbinātību” īstenošanas noteikumi”” (turpmāk – MK noteikumu projekts) ir izstrādāts saskaņā ar 2014. gada 3. jūlija Eiropas Savienības struktūrfondu un Kohēzijas fonda 2014.–2020. gada plānošanas perioda vadības likuma 20. panta 6. un 13. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | MK noteikumu projekts paredz:**1)** precizēt atbalsta pasākumā – darba vides un cilvēkresursu potenciāla izvērtējumā (turpmāk – izvērtējums) iesaistāmo darba devēju atlases kritērijus, kā arī precizēt darbības programmas “Izaugsme un nodarbinātība” 7.3.2. specifiskā atbalsta mērķa “Paildzināt gados vecāku nodarbināto darbspēju saglabāšanu un nodarbinātību” (turpmāk – specifiskais atbalsts) īstenošanas nosacījumus, lai nodrošinātu atbalstu plašākam darba devēju lokam, kas darbojas dažādas nozarēs, tai skaitā:**1.1)** paplašinātspecifiskā atbalsta mērķa grupu, paredzot, ka izvērtējums tiek veikts darba devējiem, kuriem **gados vecāku nodarbināto personu vecumā no 50 gadiem** (tai skaitā personas vecumā, kas dod tiesības saņemt valsts vecuma pensiju, vai personas, kurām valsts vecuma pensija nav piešķirta (tai skaitā priekšlaicīgi)) (turpmāk – gados vecāki nodarbinātie) īpatsvars pieteikuma iesniegšanas dienā ir vismaz 30 procentu no visu nodarbināto skaita (*MK noteikumu projekta 1., 2. un 5.punkts*).Šobrīd MK 2016. gada 2. augusta noteikumi Nr.504 “Darbības programmas “Izaugsme un nodarbinātība” 7.3.2. specifiskā atbalsta mērķa “Paildzināt gados vecāku nodarbināto darbspēju saglabāšanu un nodarbinātību” īstenošanas noteikumi”[[1]](#footnote-1) (turpmāk – MK noteikumi Nr.504), paredz, ka izvērtējums tiek veikts darba devējiem, kuri nodarbina bezdarba riskam pakļautas personas vecumā no 50 gadiem un tās atbilst vismaz vienam no MK noteikumu Nr.504 3.1.1.–3.1.4.apakšpunktā minētajiem kritērijiem (piemēram, konstatēta veselības stāvokļa neatbilstība veicamajam darbam, personai ir augstākā izglītība, bet tā ir nodarbināta mazkvalificētos darbos u.c.).Atbilstoši Centrālās statistikas pārvaldes datiem, 2017.gadā nodarbināto skaits vecumā no 55–74 gadiem bija indikatīvi 22% no visu nodarbināto iedzīvotāju skaita (165,6 tūkst.). Ņemot vērā, ka nodarbināto skaits vecumā no 45–54 gadiem veidoja 23,8% no kopējā nodarbināto skaita (212,7 tūkst.), iedzīvotāji vecuma grupā no 50–74 gadam veido aptuveni 30% no visiem nodarbinātajiem un ir vērtējams kā vidējais rādītājs gados vecāku nodarbināto īpatsvaram uzņēmumos un iestādēs. Atbilstoši Pasaules Bankas aprēķiniem, tiek prognozēts, ka līdz 2030.gadam darbaspējas iedzīvotāju, kuru vecums ir virs 50 gadiem, īpatsvars pieaugs līdz 33,6%[[2]](#footnote-2). Līdz ar to ir lietderīgi paredzēt atbalsta sniegšanu darba devējiem, kuriem gados vecāku nodarbināto īpatsvars ir vismaz 30%, ņemot vērā, ka tas ir vidējais rādītājs gados vecāko nodarbināto kopējā īpatsvarā. Lai identificētu nodarbināto atbilstību kādai no bezdarba riskam pakļautas mērķa grupas pazīmēm[[3]](#footnote-3), nepieciešama speciālistu iesaiste, jo darba devējs ne vienmēr varēs objektīvi novērtēt darbinieku atbilstību un tās pierādīšana radīs nesamērīgu administratīvo/birokrātisko slogu darba devējam. Nodarbinātajiem sākotnēji var netikt konstatētas problēmas, kas kavē pilnvērtīgi veikt darba pienākumus vai turpināt darbu, tādēļ speciālistu iesaiste nepieciešama jau agrā izvērtējuma stadijā.Ņemot vērā minēto, pēc ierosināto grozījumu spēkā stāšanās – izvērtējuma laikā pie darba devēja tiks veikta gados vecāku nodarbināto personu (vecumā no 50 gadiem) izvērtēšana. Gadījumā, ja tiks konstatēta/noteikta gados vecāku nodarbināto personu (vecumā no 50 gadiem) atbilstība kādai no bezdarba riskam pakļautām mērķa grupas pazīmēm[[4]](#footnote-4), nepieciešamības gadījumā, tiem tiks sniegts piemērots atbalsts;**1.2)** **svītrot darba devēju atlases kritēriju – darbojas kādā no 5 prioritārajiem saimnieciskās darbības veidiem**, tādējādi paplašinot atbalstāmo saimnieciskās darbības veidu loku un plašāku privātā sektora darba devēju iesaisti specifiskajā atbalstā. Šobrīd, saskaņā ar apstiprinātajiem prioritārajiem saimnieciskās darbības veidiem, kā arī saskaņā ar statistikas datiem, dominē nozares, kurās lielākais darba devēju skaits ir valsts un pašvaldību iestādes, kā rezultātā veidojas risks, ka specifiskā atbalsta ietvaros atbalsts lielākoties tiktu novirzīts publiskajā sektorā strādājošajiem. Vienlaikus nozarēs, kurās ir augsts gados vecāku nodarbināto īpatsvars, var būt neliels skaits mērķa grupas nodarbināto, kuri saskaras ar būtiskām problēmām un riskiem turpmākai nodarbinātībai. Atbalstu plānots novirzīt tiem darba devējiem un nodarbinātajiem, kuriem tas nepieciešams visvairāk un nodarbinātie atbilst mērķa grupas kritērijiem *(MK noteikumu projekta 4.punkts)*.Ņemot vērā minēto, ir nepieciešams precizēt arī **valsts atbalsta saņemšanu saistītos nosacījumus** *(MK noteikumu projekta 7.punkts)*, paredzot, ka izvērtējums vairs netiek klasificēts kā valsts atbalsts, ņemot vērā, ka pēc sava rakstura specifiskais atbalsts, tai skaitā atbalsta pasākumi vairs nebūs selektīvi, jo atbalstam varēs pieteikties visu nozaru darba devēji*.* Atbilstoši Līguma par Eiropas Savienības darbību (LESD) 107.panta 1.punktam, ar iekšējo tirgu nav saderīgs nekāds atbalsts, ko piešķir dalībvalstis vai ko jebkādā citā veidā piešķir no valsts līdzekļiem un kas rada vai draud radīt konkurences izkropļojumus, dodot priekšroku konkrētiem uzņēmumiem vai konkrētu preču ražošanai, ciktāl tāds atbalsts iespaido tirdzniecību starp dalībvalstīm. Viens no nosacījumiem, lai konkrētu atbalstu varētu atzīt par valsts atbalstu, ir priekšrocību paredzēšana konkrētiem uzņēmumiem vai konkrētu preču ražošanai (nozarei). Atbilstoši Komisijas paziņojuma par Līguma par Eiropas Savienības darbību 107. panta 1. punktā minēto valsts atbalsta jēdzienu(C/2016/2946) 120.punktam[[5]](#footnote-5),pasākuma materiālā selektivitāte nozīmē, ka pasākums noteiktā dalībvalstī attiecas tikai uz konkrētiem uzņēmumiem (uzņēmumu grupām) vai konkrētām tautsaimniecības nozarēm. Materiālo selektivitāti var konstatēt *de jure* vai *de facto*. Tas nozīmē, ka selektivitāte ir konstatējama gadījumos, kad tiek paredzēta atsevišķu nozaru uzņēmumu iesaiste, kā to šobrīd paredz MK noteikumi Nr.504. Ņemot vērā, ka MK noteikumu projekts neparedz nozaru un darbības ierobežojumu uzņēmumu un iestāžu dalībai pasākumos, nav konstatējama atbalsta selektivitāte *de jure*, jo selektivitāte neizriet no juridiskajiem kritērijiem tāda atbalsta piešķiršanai, kurš ir oficiāli paredzēts tikai konkrētiem uzņēmumiem, piemēram, noteikta lieluma uzņēmumiem, tādiem, kas darbojas konkrētās nozarēs, kuriem ir noteikta juridiskā forma, konkrētā periodā reģistrētām vai nesen biržas sarakstā regulētā tirgū iekļautām komercsabiedrībām, grupā ietilpstošām komercsabiedrībām, kurām raksturīgas noteiktas iezīmes vai kurām grupā uzticētas noteiktas funkcijas, grūtībās nonākušām komercsabiedrībām, eksporta uzņēmumiem vai uzņēmumiem, kuri veic ar eksportu saistītas darbības. Tāpat netiek konstatēta selektivitāte *de facto,* jo atbalsta pasākuma struktūra nav tāda, kuras ietekme ievērojamā mērā ir par labu konkrētai uzņēmumu grupai;**2)** precizēt izmaksu pozīciju, paredzot iekšzemes **komandējumu (darba braucienu) izmaksas** Nodarbinātības valsts aģentūras kā finansējuma saņēmēja (turpmāk – finansējuma saņēmējs) darbiniekiem (karjeras konsultantiem) atbalsta pasākuma – karjeras konsultāciju ietvaros. Minētais nepieciešams, lai sniegtu karjeras konsultāciju pakalpojumus pēc iespējas plašākai mērķa grupai, t.sk. neradot papildu finansiālos izdevumus mērķa grupai nokļūšanai līdz atbalsta pasākuma saņemšanas vietai un atpakaļ, īpaši gadījumos, ja tuvākā Nodarbinātības valsts aģentūras filiāle atrodas citā pilsētā *(MK noteikumu projekta 3.punkts)*;**3)** veikt tehniskus precizējumus MK noteikumu Nr.504 26.1.3. apakšpunktā, nosakot, ka līgums ar darba devējiem tiek slēgts gan par izvērtējumu veikšanu, gan par izvērtējuma rezultātā izstrādātā plāna izpildi, ņemot vērā, ka līgums ar darba devēju tiek slēgts pirms izvērtējuma veikšanas. Savukārt līgums ar darba devēja nodarbinātajiem – tiek slēgts tikai par izvērtējuma rezultātā izstrādātā plāna izpildi *(MK noteikumu projekta 6.punkts)*.Kopumā ierosinātie grozījumi veicinās specifiskā atbalsta efektīvu un kvalitatīvu ieviešanu, kā arī pozitīvi ietekmēs specifiskā atbalsta mērķa grupu, jo tiks veicināta gados vecāku nodarbināto personu (vecumā no 50 gadiem) darbspēju saglabāšana un nodarbinātība, kā arī specifiskajā atbalstā varēs iesaistīties plašāks darba devēju loks. |
| 3. | Projekta izstrādē iesaistītās institūcijas un publiskas personas kapitālsabiedrības | Labklājības ministrija kā Eiropas Savienības fondu vadībā iesaistītā atbildīgā iestāde, Nodarbinātības valsts aģentūra, Latvijas Brīvo arodbiedrību savienība, Latvijas Darba devēju konfederācija. |
| 4. | Cita informācija | MK noteikumu projekts ietekmē finansējuma saņēmēju, jo tas paredz precizēt specifiskā atbalsta īstenošanas nosacījumus, tai skaitā izmaksu pozīcijas. Izvērtējot ierosināto grozījumu ietekmi, tai skaitā ņemot vērā iepriekš minēto, pēc MK noteikumu spēkā stāšanās būs nepieciešams veikt attiecīgus grozījumus projektā “Atbalsts ilgākam darba mūžam” (Nr.: 7.3.2.0/16/I/001).MK noteikumu projekts kopumā veicinās specifiskā atbalsta uzraudzības rādītāju sasniegšanu. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Mērķa grupa ir:- bezdarba riskam pakļautas personas – vecumā no 50 gadiem, tai skaitā personas vecumā, kas dod tiesības saņemt valsts vecuma pensiju, vai kurām valsts vecuma pensija nav piešķirta (tai skaitā priekšlaicīgi) un kuras atbilst vismaz vienam no MK noteikumu Nr. 504 3.1. apakšpunktā minētajiem kritērijiem[[6]](#footnote-6);- komersanti un valsts vai pašvaldības institūcijas.MK noteikumu projekts pozitīvi ietekmē gan bezdarba riskam pakļautas personas – vecumā no 50 gadiem kā sabiedrības grupu, gan darba devējus (komersantus un valsts vai pašvaldības institūcijas). |
| 2. | Tiesiskā regulējuma ietekme uz tautsaimniecību un administratīvo slogu | MK noteikumu projektam kopumā ir pozitīva ietekme uz tautsaimniecību un sabiedrības mērķgrupām, īpaši, bezdarba riskam pakļautām personām – vecumā no 50 gadiem un darba devējiem (komersantiem un valsts vai pašvaldību institūcijām), jo tiks veicināta gados vecāku nodarbināto personu veselības uzlabošana (pasākuma ietvaros paredzēti pasākumi nodarbināto veselības uzlabošanai, piemēram, ārstnieciskā vingrošana, fizikālās medicīnas procedūras, masāžas u.c.) un darbspēju saglabāšana, tai skaitā pozitīvi ietekmējot tādus darba devējus kā, piemēram, mazos, vidējos uzņēmumus, mikrouzņēmumus vai jaunuzņēmumus, kuros tiek nodarbinātas gados vecākas nodarbinātās personas vecumā no 50 gadiem. MK noteikumu projekts nesniedz ietekmi uz vidi, konkurenci, kā arī neietekmē uzņēmējdarbības vidi un administratīvo slogu. |
| 3. | Administratīvo izmaksu monetārs novērtējums | MK noteikumu projekts neskar šo jomu. |
| 4. | Atbilstības izmaksu monetārs novērtējums | MK noteikumu projekts neskar šo jomu. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| MK noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| MK noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| MK noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | MK noteikumu projekts šo jomu neskar. |
| 2. | Sabiedrības līdzdalība projekta izstrādē | Sabiedrība tika aicināta līdzdarboties MK noteikumu projekta izstrādē, ievietojot MK noteikumu projektu tīmekļa vietnē www.lm.gov.lv un no 2018. gada 6.aprīļa līdz 2018.gada 25.aprīlim aicinot sabiedrības pārstāvjus: 1) rakstiski sniegt viedokli par MK noteikumu projektu tā izstrādes stadijā – nosūtot uz elektronisko pasta adresi: atbildiga.iestade@lm.gov.lv;2) klātienē sniegt viedokli par MK noteikumu projektu tā izstrādes stadijā. |
| 3. | Sabiedrības līdzdalības rezultāti | Kopumā līdz MK noteikumu projekta izsludināšanai Valsts sekretāru sanāksmē (tai skaitā līdz 2018.gada 25.aprīlim) par MK noteikumu projektu sabiedrības viedoklis netika saņemts. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Labklājības ministrija kā Eiropas Savienības fondu vadībā iesaistītā atbildīgā iestāde, Centrālā finanšu un līgumu aģentūra kā sadarbības iestāde. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | MK noteikumu projekts šo jomu neskar. |
| 3. | Cita informācija | Nav |

Ministrs Jānis Reirs

Kudļa, 67021630

Rudolfs.Kudla@lm.gov.lv

1. MK noteikumi Nr.504, <https://likumi.lv/ta/id/283953> [↑](#footnote-ref-1)
2. LDDK dati par gados vecākiem darbiniekiem, <https://goo.gl/ZcGXHp> [↑](#footnote-ref-2)
3. Detalizētākas mērķa grupas pazīmes skat. MK noteikumu Nr.504 3.1.1.–3.1.4. apakšpunktā, <https://likumi.lv/ta/id/283953> [↑](#footnote-ref-3)
4. Detalizētākas mērķa grupas pazīmes skat. MK noteikumu Nr.504 3.1.1.–3.1.4. apakšpunktā, <https://likumi.lv/ta/id/283953> [↑](#footnote-ref-4)
5. Komisijas paziņojums par Līguma par Eiropas Savienības darbību 107. panta 1. punktā minēto valsts atbalsta jēdzienu (C/2016/2946). Eiropas Savienības Oficiālais vēstnesis 19.07.2016., C 262/1 [↑](#footnote-ref-5)
6. Detalizētākus kritērijus skat. MK noteikumu Nr.504 3.1.apakšpunktā, <https://likumi.lv/ta/id/283953> [↑](#footnote-ref-6)